Begge de to nordjyske ishockeyhold var i dag med, da kvartfinalerne i Metal Ligaen skulle på plads. Hvem der skal spille mod hinanden i kvartfinalen afgøres ved, at det bedstplacerede hold fra grundspillet vælger, hvem de helst vil spille mod. Derefter er det så det næstbedste hold og så fremdeles. Det første nordjyske hold, der skulle vælge en modstander, var Frederikshavn White Hawks, som sluttede som treer i grundspillet. Frederikshavnerne valgte Esbjerg Energy, hvilket måske kan virke en smule overraskende, da de sluttede som nummer fem, mens Herning Blue Fox, som Frederikshavn også kunne vælge, endte på sjettepladsen. Men kaster man et blik på, hvordan White Hawks har klaret sig mod netop Esbjerg Energy, så har frederikshavnerne hentet 15 point ud af 15 mulige. - Det har været meget svært at vælge i mellem de to hold. Men vi har trods alt vundet fem kampe ud af fem mulige og fået 15 point mod Esbjerg. Vi har været ude i nogle meget spændende kampe mod Herning, hvor der har været flere overtidsafgørelser, siger Henrik Andersen, direktør for Frederikshavn White Hawks til TV 2 Sport. - Så det lå lidt i kortene, at Esbjerg passer godt til os i denne sæson. Derfor faldt valget på dem. Gentagelse af sidste års finale Dermed traf frederikshavnerne også indirekte valget for ærkerivalerne fra Aalborg Pirates. De aalborgensiske pirater skal op mod traditionsklubben Herning Blue Fox, da det var de sidste to hold, der kunne matches. - Vi havde indstillet os på, at det med meget stor sandsynlighed ville blive Esbjerg eller Herning. Nu bliver det Herning, som traditionelt er et meget stærkt slutspilshold. Men Hernings spillestil passer bedre til os end Esbjergs. Så alt i alt er vi faktisk godt tilfredse, siger direktør i Aalborg Pirates, Thomas Bjuring, som vurderer at de to hold har lige gode chancer for at gå videre. I grundspillet mødtes de to klubber fem gange. Her blev det til to sejre i ordinær tid til hver, mens Herning desuden vandt en kamp i overtid. De to klubber mødte også hinanden i finalen sidste år, hvor Aalborg Pirates vandt hev guldet hjem med 4-2 i kampe. - Jeg forventer, at det bliver nogle seværdige kampe. Og både Aalborgs og Hernings fans kan skabe en fest på lægterne, så jeg forventer, at der kommer rigtig mange tilskuere både i Herning og i Aalborg. Så man skal være hurtigt ude, hvis man gerne vil sikre sig billetter til de her kampe, slutter Thomas Bjuring. I kvartfinalerne spilles der bedst af syv kampe og både Frederikshavn og Aalborg spiller første kamp hjemme den 8. marts klokken 19.00.

Referat:
De fire kvartfinaler i Metal Ligaen er på plads, efter klubberne lørdag formiddag valgte modstandere.